Document ID: 32004R2273

NÕUKOGU MÄÄRUS (EÜ, Euratom) nr 2273/2004,
22. detsember 2004,
millega muudetakse määrust (EÜ, Euratom) nr 2728/94 välistegevuse tagatisfondi asutamise kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 308,
võttes arvesse Euroopa Aatomienergiaühenduse asutamislepingut, eriti selle artiklit 203,
võttes arvesse komisjoni ettepanekut,
võttes arvesse Euroopa Parlamendi arvamust,
võttes arvesse kontrollikoja arvamust, (1)
ning arvestades järgmist:
(1)
1. mail 2004 toimus kümne uue liikmesriigi ühinemine.
(2)
Lisaks sellele tuleks arvesse võtta võimalikke tulevasi ühinemisi.
(3)
Ühendused on ühinevatele riikidele või kõnealustes riikides läbiviidavatele projektidele andnud laene ja laenutagatisi. Kõnealused laenud ja tagatised kaetakse praegu tagatisfondist ning on pärast ühinemiskuupäeva tagasi maksmata või kehtivad. Alates kõnealusest kuupäevast ei ole need laenud ja tagatised enam hõlmatud ühenduste välistegevusega ning peaksid seetõttu olema otse kaetud Euroopa Liidu üldeelarvest ning mitte enam tagatisfondist.
(4)
Euroopa Investeerimispank peaks teavitama komisjoni uutes liikmesriikides ühinemiskuupäeva seisuga ühenduse tagatisega lõpetamata toimingutest.
(5)
Aruandest, mille komisjon on koostanud kooskõlas nõukogu 31. oktoobri 1994. aasta määruse (EÜ, Euratom) nr 2728/94 välistegevuse tagatisfondi asutamise kohta (2) artikliga 9, järeldub, et Euroopa Liidu laienemist silmas pidades ei ole vaja muuta ühtegi tagatisfondi parameetrit.
(6)
Arvestades määruse (EÜ, Euratom) nr 2728/94 artiklis 7 nõutava aastaaruande koostamiseks vajalikku teabe hulka ning enne aruande esitamist lõpuleviidavate menetluste keerukust, tuleks pikendada aruande koostamiseks ettenähtud aega.
(7)
Määrust (EÜ, Euratom) nr 2728/94 tuleks seetõttu vastavalt muuta.
(8)
EÜ asutamislepingus on käesoleva määruse vastuvõtmise volitused sätestatud üksnes artiklis 308 ja Euratomi asutamislepingus üksnes artiklis 203,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ, Euratom) nr 2728/94 muudetakse järgmiselt.
1.
Artiklile 1 lisatakse järgmine lõik:
“Kõik toimingud, mis tehakse kolmandate riikide kasuks või kolmandates riikides läbiviidavate projektide rahastamiseks, jäävad alates kuupäevast, mil riik ühineb Euroopa Liiduga, väljapoole käesoleva määruse kohaldamisala.”
2.
Lisatakse järgmine artikkel:
“Artikkel 3a
Alates uue liikmesriigi ühinemisest Euroopa Liiduga vähendatakse sihtsummat määral, mis arvutatakse artikli 1 kolmandas lõigus viidatud toimingute põhjal.
Kõnealuse vähendamise määra arvutamisel kasutatakse ühinemiskuupäeva seisuga lõpetamata toimingute suhtes artikli 3 teises lõigus osutatud ja ühinemiskuupäeval kohaldatavat protsendimäära.
Ülejääk makstakse Euroopa Liidu üldeelarve tulutabeli erirubriiki tagasi.”
3.
Artiklis 7 asendatakse kuupäev 31. märts kuupäevaga 31. mai.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. maist 2004.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 22. detsember 2004

Labels: 2
15
5